तिहाड़ जेल में कैदियों ने बनाए हर्बल गुलाल और रंग, कम दामों में यहां से खरीदें
होली के त्योहार को देखते हुए दिल्ली की तिहाड़ जेल में कैदियों ने ट्रेनिंग के तहत हर्बल गुलाल और कलर बनाए हैं, जिनका दाम काफी कम रखा गया है।
नई दिल्ली: होली के त्योहार को देखते हुए दिल्ली की तिहाड़ जेल में कैदियों ने ट्रेनिंग के तहत हर्बल गुलाल और कलर बनाए हैं, जिनका दाम काफी कम रखा गया है। इसके साथ ही रूम फ्रेशनर से लेकर हैंडवाश तक काफी चीजें तैयार की गई हैं। प्रोडक्ट्स को टीजे नाम से तैयार करवाया गया है। कैदियों द्वारा तैयार किए गए इन प्रोडक्ट्स को दिल्ली सचिवालय, तीस हजारी कोर्ट समेत तिहाड़ आउटलेट और बाकी कोर्ट एरिया में खरीदे जा सकते है।गौरतलब है कि दिल्ली की तिहाड़ जेल नंबर 5 में 18 से 21 साल के कैदियों को रखा जाता है और उन्हें अलग-अलग काम सीखने की ट्रेनिंग दी जाती है ताकि सजा काटने के बाद वह आगे अपना जीवन चला सकें। इसीलिए, जेल नंबर 5 में एक फैक्ट्री बनाई गई थी, जिसमें कैदियों को अलग-अलग काम सिखाए जाते थे। हाल ही में डीजी तिहाड़ संदीप गोयल ने रूम फ्रेशनर और शैम्पू यूनिट भी यहां शुरू करवाई थी।